กสทช.สั่ง“Voice TV”งดออกอากาศ 15 วัน ชี้รายการ “ทูไนท์ไทยแลนด์” ยั่วยุ-สร้างความสับสน
กสทช.สั่งระงับ “Voice TV” ออกอากาศ 15 วัน ชี้รายการ "ทูไนท์ไทยแลนด์" ยั่วยุ-สร้างความสับสน
12 ก.พ. 2562

ผู้สื่อข่าวรายงานว่า คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า กสทช.ได้มีคำสั่งทางปกครองให้พักใช้ใบอนุญาตช่อง Voice TV เป็นเวลา 15 วันนับตั้งแต่เวลา 00.00 น. ของวันที่ 13 ก.พ.62 เนื่องมาจาก Voice TV ได้มีการกระทำความผิดในการออกอากาศรายการที่มีเนื้อหาทำให้เกิดความสับสน และยั่วยุให้เกิดความแตกแยก
โดย นายฐากร ตัณฑสิทธิ์ เลขาธิการ กสทช. กล่าวว่า การออกคำสั่งทางปกครองกรณีนี้ ใช้อำนาจตามมาตรา 64  มาตรา 16 และมาตรา 37 แห่งพ.ร.บ.ประกอบกิจการกระจายเสียงกิจการโทรทัศน์ พ.ศ. ในการระงับการออกอากาศโดยจะส่งคำสั่งให้ Voice TV ภายในวันนี้ (12 ก.พ.) โดยหลังได้มีคำสั่งทางปกครอง Voice TV สามารถอุทธรณ์คำสั่งทางปกครองภายใน 30 วัน
ด้าน พล.ท.พีระพงษ์ มานะกิจ กรรมการ กสทช. กล่าวว่า หากเมื่อครบกำหนดระงับการออกอากาศและกลับมาออกอากาศแล้วยังมีการกระทำผิดอีกจะมีการพิจารณาคำสั่งทางปกครองที่มีความรุนแรงมากขึ้น
โดยจากสถิติปี 2558 มีการกระทำความผิด 4 กรณี ปี 2559 มี 11 กรณี, ปี 2560 มี 10 กรณี, ปี 61 มี 9 กรณี คณะอนุกรรมการฯ ได้ตรวจสอบและเคยมีคำสั่งทางปกครอง และมีการตักเตือนไปแล้วหลายครั้งตั้งแต่ปี 2558 จนปัจจุบัน โดยล่าสุดพบว่ายังมีการกระทำผิดอีก จากรายการทูไนท์ไทยแลนด์วันที่ 16 ธ.ค. 2561 รายการเบรกกิ้งนิวส์ วันที่ 21 , 28 , 29 ม.ค. และวันที่ 4 ก.พ. 2562 จึงมีคำสั่งทางปกครองให้ Voice TV ปรับปรุงตัวเอง
“มาตรการที่ดำเนินการไปถือเป็นมาตรการที่สมควรแก่เหตุ เพราะหากย้อนไปดูสถิติจะพบว่ามีการกระทำความผิดอย่างต่อเนื่อง”